wickkiey/tamil-wikipedia-markdown huggingface dataset:
# மிர்பூர் தாணா


**மிர்பூர்** (*Mirpur*,) வங்காளதேசத்தின் தலைநகர் தாக்காவின் உள்மாவட்டங்களில் ஒன்றாகும். இதனைச் சுற்றி வடக்கில் பல்லவி தாணா, தெற்கில் மொகமதுப்பூர் தாணா, கிழக்கில் காஃப்ருல் தாணா, மற்றும் மேற்கில் சாவார் உள்ளன.  

## புவியியல்

மிர்பூர் இல் அமைந்துள்ளது. பரப்பளவில் டாக்கா நகரத்தின் வட-கிழக்கில் இது அமைந்துள்ளது.  
## மக்கள்தொகையியல்
அசரத் ஷா அலி போக்தாதி மிர்பூரின் குறிப்பிடத்தக்க மனிதர் ஆவார். பாக்தாத் நகரிலிருந்து இங்கு புலம் பெயர்ந்தவர்.  
2000ஆம் ஆண்டு கணக்கெடுப்பின்படி இதன் மக்கள்தொகை 1,074,232 ஆகும். இதில் ஆண்கள் 54.15% பெண்கள் 45.85% ஆகும். 610,270 நபர்கள் 18 அகவைக்கு மேலானவர்கள். சராசரி கல்வியறிவு 68.9% (7+ அகவைகள்) ஆக உள்ளது; இது தேசிய சராசரியான 48.6%ஐ விடக் கூடுதலாக உள்ளது. அண்மையில்தான் மிர்பூர் தாணா சீரமைக்கப்பட்டு ஷா அலி, பல்லவி மற்றும் காஃப்ருல் என மூன்று தாணாக்கள் பிரிக்கப்பட்டுள்ளன.  

## மேற்சான்றுகள்
# கோள்களின் கருவம்


**கோள்களின் கருவம்** (*planetary core*) என்பது கோள்களின் மிக உள்ளார்ந்த பகுதிகளை குறிக்கும் பகுதி ஆகும்.  
கோள்களின் கருவம் சில கோள்களில் திரவ நிலைப் பகுதிகளையும், திட நிலைப்பகுதிகளையும் கொண்டுள்ளது. ஆனால் செவ்வாய் மற்றும் வெள்ளியின் கருவம் அவற்றின் உட்பகுதியிலேயே உருவாகக்கூடிய காந்தப் புலம் குறைவாக உள்ளதால் முழுமையும் திட நிலையில் இருக்கலாம் எனக் கருதப்படுகிறது. நமது சூரியக் குடும்பத்தில் உள்ள கோள்களின் கருவத்தின் அளவு ஒரு கோளின் ஆரத்தின் 25% (இயற்கைத் துணைக்கோள்கள்) முதல் 85% (புதன்) வரை ஆக அமைந்துள்ளது.  

வளிமப் பெருங்கோள்களின் (*gas giants*) கருவங்களில் இரும்பு மிகுதியாகக் காணப்படுகிறது. வளிமப் பெருங்கோள்களின் மொத்த நிறையுடன் ஒப்பிடுகையில் இவற்றின் கருவம் சிறிய அளவே இருந்தாலும், உயிரினங்கள் வாழத் தகுதியுள்ள கோள்களின் (Terrestrial planets) கருவத்தை விட இவை பெரியவை. வியாழனின் கருவம் புவியின் கருவத்தை விட 12 மடங்கு நிறையுடையது (வியாழனின் மொத்த நிறையில் 3%). புறக்கோள் எச்டி 149026 பி புவியின் கருவத்தை விட 70வது மடங்கு நிறையுடையது.  

சில கோள்களின் நிலாக்களிலும் மற்றும் சிறுகோள்களிலும் அதன் அளவு மற்றும் உருவான விதத்தைப் பொருத்து வேறுபட்ட கருவங்களைக் கொண்டுள்ளது.  

வியாழனின் ஐரோப்பா மற்றும் ஐஓ ஆகிய இயற்கைத் துணைக்கோள்கள் கணிசமான விட்ட அளவுள்ள திட கருவத்தைப் பெற்றுள்ளன.
# வங்காளதேச சீர் நேரம்


**வங்காளதேச சீர்தர நேரம்** (*Bangladesh Standard Time*, ), வங்காளதேசத்தின் நேர வலயம் ஆகும். இது வழமையாக **பிஎஸ்டி** அல்லது **வ.சீ.நே** என சுருக்கப்படுகிறது. ஒருங்கிணைந்த அனைத்துலக நேரத்திற்கு ஆறு மணி நேரம் முன்னதாக உள்ளது. நாட்டின் அனைத்துப் பகுதிகளுக்கும் ஒரே நேர வலயமாக உள்ளது. மின் பற்றாக்குறையால் 2009இல் பகலொளி சேமிப்பு நேரம் கொண்டுவரப்பட்டது; ஆனால் 2010இல் இது நீக்கிக் கொள்ளப்பட்டது. இந்த நேரவலயம் வங்காளதேசத்தின் தாக்கா கோட்டத்தில் மானிக் கஞ்ச் மாவட்டதில் அரிராம்பூர் உள் மாவட்டத்தில் உள்ள அருகுண்டி ஒன்றியத்தில் செல்லும் 90.00° E நிலநிரைக்கோட்டை அடிப்படையாக கொண்டுள்ளது.  
## மேற்சான்றுகள்
# எம் ஏ அசீசு விளையாட்டரங்கம்



**எம். ஏ. அசீசு விளையாட்டரங்கம்** (*M. A. Aziz Stadium*, ) அல்லது **சிட்டகொங் விளையாட்டரங்கம்** வங்காளதேசத்தின் சிட்டகொங் நகரில் அமைந்துள்ள பல்நோக்கு விளையாட்டரங்கம் ஆகும். இங்கு உள்ளூர் துடுப்பாட்ட, காற்பந்தாட்ட அணிகள் விளையாடி வருகின்றன. இந்த விளையாட்டரங்கில் 30,000 பார்வையாளர்கள் அமரக்கூடும். வரலாற்றில் 1971ஆம் ஆண்டு நிகழ்ந்த விடுதலைப் போரின்போது இந்த விளையாட்டரங்குதான் தலைமையகமாக விளங்கியது. தற்போது இந்த துறைமுக நகரத்தின் முதன்மை விளையாட்டரங்கமாக சிட்டகொங் கோட்ட விளையாட்டரங்கம் விளங்குகிறது.  
## மேற்சான்றுகள்
# சோபா டே



**சோபா டே** (*Shobhaa De*, பிறப்பு: சனவரி 7, 1948) என்று பரவலாக அறியப்படும் **சோபா ராஜாத்யாக்ச** இந்திய ஆங்கில எழுத்தாளர். இவர் இதழ்களின் ஆசிரியராகவும் பத்திரிக்கைகளில் தொடர்ந்து எழுதுபவராகவும் புதின ஆசிரியராகவும் விளங்கி வருகிறார்.  

## பிறப்பு, படிப்பு, பணி:
சோபா டே மும்பையில் பிறந்தார். மும்பையில் உள்ள அரசி மேரிப் பள்ளியிலும் புனித சேவியர் கல்லூரியிலும் கல்வி பயின்றார். விளம்பர அழகியாகப் பணியைத் தொடங்கினார். பின்னர் பத்திரிக்கைத் துறையில் இறங்கினார். ஸ்டார் டஸ்ட், சொசைட்டி, செலப்ரிட்டி ஆகிய ஆங்கில இதழ்களின் ஆசிரியராகி தம் எழுத்துத் திறமையை வெளிப்படுத்தினார். மும்பை நகர வாழ்க்கை பற்றியும் எதிர்கொண்ட நண்பர்கள், திரைப்பட நடிகர்கள், அரசியல்வாதிகள் எழுத்தாளர்கள், நூலாசிரியர்கள் பற்றியும் நிறைய எழுதினார். டைம்சு ஆப் இந்தியா, ஆசியன் ஏஜ் ஆகிய ஆங்கில நாளிதழ்களில் தொடர்ந்து எழுதி வருகிறார். அவருடைய எழுத்து ஏராளமான வாசகர்களைக் கவர்ந்தது. தொலைக்காட்சி நிகழ்ச்சிகளுக்கு கதையும் வசனமும் எழுதியுள்ளார். தொலைக்காட்சிகளில் நிகழ்ச்சிகளில் கலந்துகொண்டு தம் அழுத்தமான கருத்துகளை வெளிப்படையாகச் சொல்லும் திறம் படைத்தவர்.  

## பிற சிறப்புகள்:
- சோபா டே எழுதிய புத்தகங்கள் சில லண்டன் பல்கலைக் கழகத்தில் பாடமாக வைத்துள்ளார்கள்.
- 2007 இல் சண்டிகர் பல்கலைக் கழகத்தில் சமகால எழுத்துகளின் போக்கு என்னும் தலைப்பில் பேசினார்.
- 2008 இல் பிரான்சில் நடந்த பெண்களுக்கான நிகழ்ச்சி ஒன்றுக்கு இந்தியா சார்பில் சென்ற குழுவில் இடம் பெற்றார்.
- மெல்போர்ன், ஆங்காங்கு சிங்கப்பூர் கராச்சி ஆகிய நகரங்களில் நடந்த இலக்கிய விழாக்களில் கலந்துகொண்டார்.
- வலைப்பூ, டுவிட்டர் ஆகியவற்றிலும் தொடர்ந்து எழுதிவருகிறார். ஏறத்தாழ இருபது நூல்கள் இதுவரை எழுதியுள்ளார்.
# பெரிய கருப்புத் தேவர்



**பெரிய கருப்புத் தேவர்** திரைப்பட, நாடக நடிகர், மற்றும் கிராமியப் பாடகர் ஆவார். மதுரை மாவட்டம், உசிலம்பட்டி அருகே உள்ள, கருமாத்தூரில் பிறந்தவர். சங்கரதாசு சுவாமிகளின் நாடகக் குழுவில் இடம் பெற்றிருந்த பிரபல நடிகர் ஆவார். நாட்டுப்புறப் பாடல்களை பாடுவதில் வல்லவர். மண்வாசனை, கரகாட்டக்காரன், விருமாண்டி உள்ளிட்ட 200க்கும் மேற்பட்ட படங்களில் நடித்துள்ளார். இவரது துணைவியார் அன்னம்மாள் ஆவார். இவருக்கு நான்கு மகன்கள் உள்ளனர். இவரது ஒரு மகனான விருமாண்டி திரைப்பட இணை இயக்குநராகவும், இன்னொரு மகன் கார்த்திக் கலை இயக்குநராகவும் பணியாற்றி வருகிறார்கள்.  

## பங்களிப்புகள்

### நடிப்பு
- மண்வாசனை
- ராணுவ வீரன்
- கரகாட்டக்காரன் (1989)
- விருமாண்டி (2004)
- திருப்பாச்சி (2005)
- கிரீடம் (2007)
- ஆடுகளம் (2011)
- அரவான்

### திரைப்படப் பாடல்கள்
இவர் பாடியுள்ள பாடல்கள்  
- கருமத்தூர் காட்டுக்குள்ளே... (விருமாண்டி)
- கொடி ஏத்தி வைப்போம்... (பிதாமகன்)
- சிவகாசி ரதியே.... (பூ)

## விருதுகள்
- கலைமாமணி விருது

## இறப்பு
இவர்தம் 78ஆம் வயதில், செப்டம்பர் 18, 2012 அன்று சென்னை சாலிகிராமத்திலுள்ள தனது வீட்டில் மாரடைப்பால் உயிர்துறந்தார்.
# ஜோஷி மடம்


சீடர்கள், பத்மபாதர், சுரேஷ்வரர், அஸ்தாமலகர் மற்றும் தோடகர்]]  

**ஜோஷி மடம்** (*Joshi Mutt*) அல்லது **ஜோதிர் மடம்** (*Jyotirmath*) இந்தியாவின் உத்தரகாண்ட் மாநிலத்தில், சமோலி மாவட்டத்தில், இமயமலையில் 6150 அடி உயரத்தில் அமைந்துள்ள நகராட்சி பகுதியாகும். இமயமலையில் மலை ஏறும் குழுவினர்களுக்கும், பத்ரிநாத் கோயில் புனித யாத்திரை செய்பவர்களுக்கும் ஜோஷி மடம் நுழை வாயிலாக அமைந்துள்ளது. இந்தியாவில் ஆதிசங்கரர் நிறுவிய நான்கு மடங்களில் ஜோஷி மடமும் ஒன்று.  

## சமயச் சிறப்புகள்
அதர்வண வேதத்தை நிர்வகிக்கும்படியாக ஆதிசங்கரர் ஜோஷி மடத்தை நிறுவினார். ஜோஷி மடத்தில் குடிகொண்டுள்ள முக்கிய இறைவன் நரசிம்மர் ஆவார். பத்ரிநாத் கோயில், குரு கோவிந்த் கோயில், பூக்களின் பள்ளத்தாக்கு எனப்படும் தேசிய பூங்கா ஆகிய இடங்களுக்கு ஜோஷி மடத்திலிருந்துதான் செல்ல வேண்டும்.  

## பார்க்க வேண்டிய இடங்கள்

### சங்கராச்சாரியர் மடம்
ஜோசி மடம் ஆதிசங்கரரால் இமயமலையில் நிறுவப்பட்டது. இங்குள்ள புனித குகையில் ஆதிசங்கரர் தவமியற்றியதாகக் கருதப்படுகிறது. பத்ரிநாத் கோயில், சங்கரர் நிறுவிய ஜோஷி மடத்தின் நிர்வாகத்தில் உள்ளது.  

### நரசிம்மர் கோயில்
பனிக்காலத்தில் பத்ரிநாத் கோயில் மூடப்படும் போது, கோயிலிலுள்ள முக்கிய தெய்வச்சிலைகளை தீபாவளி நாள் முதல் ஜோஷி மடத்தில் உள்ள நரசிம்மர் கோயிலினுள் வைத்து வழிபடுவர்.  

### தபோவனம்
ஜோஷி மடத்திலிருந்து பத்து கி.மீ தொலைவில் தபோவனம் எனும் அமைதியான இடம் அமைந்துள்ளது. இங்கு இயற்கையாக அமைந்த வெந்நீர் ஊற்றில் குளிக்க இதமானது. தௌலி கங்கை ஆறு அமைதியாக இவ்விடத்தை கடக்கிறது.  

### பவானி கோயில்
அழகிய பவானி கோயில் ஜோஷி மடத்திலிருந்து ஆறு கி.மீ தொலைவில், ரிஷிகேஷ் நெடுஞ்சாலையில் அமைந்துள்ளது.  

### பத்ரிநாத் கோயில்
ஜோஷி மடத்திலிருந்து 44 கி.மீ தொலைவில் ஸ்ரீகிருஷ்ணரின் பத்ரிநாத் கோயில் அமைந்துள்ளது.  

## போக்குவரத்து வசதிகள்
ஜோஷி மடத்திற்கு 293 கி.மீ தொலைவில் அமைந்துள்ள விமான நிலையம், டேராடூனில் உள்ளது.  

மிக அருகில் அமைந்துள்ள தொடருந்து நிலையம், அரித்வார் அருகே உள்ள ரிஷிகேஷில் அமைந்துள்ளது.  

தேசிய நெடுஞ்சாலை எண் 58 ஜோஷி மடத்தை புதுதில்லி, மற்றும் இந்திய-திபெத் எல்லைகளை சாலை வழியாக இணைக்கிறது.  

## புதையும் ஜோஷி மத் நகரம்
சனவரி 2023ஆம் ஆண்டில் நிலவெடிப்பு மற்றும் நிலச்சரிவு காரணமாக ஜோஷி மடம் நகரத்தில் நூற்றுக்கணக்கான வீடுகள் மற்றும் கட்டிடங்களில் விரிசல் ஏற்பட்டு, புதையும் அபாயத்தை எதிர்கொண்டு வருகிறது. இந்த இயற்கை பேரிடருக்கு எந்தவித திட்டமும் இல்லாமல் மேற்கொள்ளப்பட்ட உள்கட்டமைப்பு மேம்பாடுகள்தான் காரணம் என சுற்றுச்சூழல் வல்லுநர்கள் கருத்து தெரிவித்துள்ளனர். இப்பகுதியில் வரைமுறையற்ற கட்டுமானங்கள் மட்டுமின்றி தேசிய அனல் மின் கழகத்தின் தபோவன் விஷ்ணுகாட் நீர் மின் திட்டத்தாலும் இந்தப் பகுதி இந்த நிலையை எதிர்கொள்ள காரணம் எனக்கூறப்படுகிறது. இதற்கு முன்னர் 2021 மற்றும் 2022 ஆண்டுகளில் இதே போல இயற்கை பேரழிவு சம்பவங்கள் நடந்துள்ளன. பருவநிலை மாற்றம், மலைப் பகுதியில் தொடர்ச்சியான கட்டுமானப் பணிகள் நடைபெறுவதே நிலச்சரிவுக்குக் காரணம் என்று உள்ளூர் மக்கள் குற்றம் சாட்டுகின்றனர்.  

## இவற்றையும் காண்க
- பஞ்ச பிரயாகை
- நான்கு புனித தலங்கள், உத்தரகண்ட்
- நான்கு புனித தலங்கள், இந்தியா
- அனுமான் சட்டி
- பஞ்ச கேதார தலங்கள்
- கார்வால் கோட்டம்
# சௌராஷ்டிர சகாப்தம்

**சௌராஷ்டிர சகாப்தம்** அல்லது **சௌராஷ்டிர விஜயாப்தம்** சௌராட்டிரர்கள் தங்களின் பூர்விக இடமான சௌராட்டிர தேசத்திலிருந்து வெளியேறி, தேவகிரியில் 300 ஆண்டுகள்வாழ்ந்த பின்னர் விசயநகரப் பேரரசில் குடியேறிய ஆண்டான கி. பி., 1312-ஆம் ஆண்டு முதல் சௌராஷ்டிர சகாப்பதம் துவங்குகிறது.  

தமிழ் நாட்காட்டியின்படி சித்திரை மாதம் முதல் நாள் சௌராஷ்ட்டிரர்களின் புத்தாண்டு துவங்குகிறது. 14-03-2013 முதல் 13-04-2014 முடிய உள்ள காலம் முடிய சௌராஷ்ட்டிர சகாப்தம் 701 ஆண்டுகள் நிறைவு பெற்றுள்ளது.  

சௌராஷ்டிர சகாப்தம் எவ்வாறு துவக்கப்பட்டது என்பது இதுவரை தெரியவில்லை. ஆனால் நடைமுறையில் சௌராட்டிர புரோகிதர்களால் கணிக்கப்படும் பஞ்சாங்கங்களில் சௌராஷ்டிர சகாப்த ஆண்டை தவறாது குறித்து வருகின்றனர்.  

சித்திரை மாதம் முதல் நாளையே சௌராட்டிரர்கள் தங்களின் புத்தாண்டாக கொண்டாடுகின்றனர்.  
சௌராட்டிரர்கள் தங்கள் திருமண அழைப்பிதழ்களிலும் இதர மங்கல அழைப்பிதழ்களிலும் சௌராஷ்ட்டிர சகாப்த ஆண்டை தவறாது குறிக்கின்றனர்.  

## நூல் உதவி
- சௌராஷ்டிரர் முழு வரலாறு, நூலாசிரியர், கே. ஆர்., சேதுராமன், மதுரை
# விக்கிப்பீடியா:முதற்பக்கக் கட்டுரைகள்/மார்ச் 24, 2014


**ஆவர்த்தன அல்லது தனிம அட்டவணை வரலாறு** வேதியியற் பண்புகளைப் புரிந்துகொள்ள, ஒரு நூற்றாண்டுக்கும் மேற்பட்ட காலகட்டத்தில் ஏற்பட்ட வளர்ச்சியைப் காட்டுகின்றது. இது 1869ல் திமீத்ரி மென்டெலெயேவ் வெளியிட்ட முதல் தனிம அட்டவணையில் முதிர்ச்சி அடைந்தது. மென்டெலெயேவுக்கு முன்னரே அந்துவான் இலவாசியே போன்ற சில வேதியியல் வல்லுனர்கள் இதன் வளர்ச்சிக்கு வித்திட்டாலும் உருசிய வேதியியல் வல்லுனரான திமீத்ரி மென்டெலெயேவுக்கே தனிம அட்டவணை உருவாக்கியதற்கான சிறப்பு அளிக்கப்பட்டுள்ளது.  

தனிமங்களின் (மூலகங்களின்) பண்புகளை வெவ்வேறு தொகுதிகளாக எளிதில் அறிந்துகொள்ள அட்டவணைப்படுத்தல் தேவையாகின்றது. இது தனிம வரிசை அட்டவணை அல்லது ஆவர்த்தன அட்டவணை எனப்படுகின்றது. தொடக்கத்தில் தனிமங்கள் அவற்றின் அணு நிறையின் (தொடர்பணுத்திணிவு) அடிப்படையில் வகைப்படுத்தப்பட்டன. **மேலும்...**  
<hr/>  

**ஐந்நூற்றுவர்** எனப்படுவோர் முற்காலத்தில் சாளுக்கியத் தலைநகராகிய வாதாபியில் உள்ள ஐகோலே என்னுமிடத்தில் அமையப் பெற்றிருந்த ஒரு வணிகக் கழகத்தினர் ஆவர். இன்றைய இந்தியாவின் தமிழகம், கருநாடகம் ஆகிய பகுதிகளுக்கிடையில் இவர்களின் வணிகம் சிறந்து விளங்கியது. இவர்களைப் பற்றி பொ.கா. 9 ஆம் நூற்றாண்டிலிருந்துள்ள கல்வெட்டுக்கள் சில குறிப்பிடுகின்றன. சாளுக்கியத் தலைநகரில் இருந்த ஏராளமான கோயில்களிற் பணியாற்றிய பிராமணர்களிற் சிலர் ஐந்நூற்றுவருடனான வர்த்தகத்தில் ஈடுபட்டதாகத் தெரிய வருகிறது. எனினும் ஐந்நூற்றுவரிற் பெரும்பாலானோர் தொலை தூர வணிகத்திலீடுபட்ட வணிகர்களாவர். பொ.கா. 9 ஆம் நூற்றாண்டுக்கும் 14 ஆம் நூற்றாண்டுக்கும் இடைப்பட்ட காலப் பகுதியைச் சேர்ந்த கல்வெட்டுக்கள் இவர்களால் கோயில்களுக்கு வழங்கப்பட்ட கொடைகளைப் பற்றியும் இவர்களின் வணிக நடவடிக்கைகளையும் வணிகப் பொருட்களையும் பற்றியும் தெளிவுறுத்துகின்றன. **மேலும்...**
# விக்கிப்பீடியா:உங்களுக்குத் தெரியுமா/மார்ச் 24, 2014


- **மல்லர் கம்பம்** (படம்) என்பது மகாராட்டிரத்தில் தோன்றி, இன்று தமிழ்நாடு உட்பட பல மாநிலங்களில் பயிலப்படும் ஒரு உடல்வித்தை, சீருடற்பயிற்சிக் கலை ஆகும்.
- **நூறு சிந்தனைப் பள்ளிகள்** என்பது கிமு 770 - 221 காலப் பகுதியில் சீனாவில் இருந்த மெய்யிலாளர்கள், அவர்களின் சிந்தனைப் போக்குகள், பள்ளிகள், படைப்புகள் ஆகியவற்றைச் சுட்டுகிறது.
- **செலுத்து வாகனம்** என்பது செயற்கைக் கோள்களை பூமியிலிருந்து எடுத்துச் செல்லும் வாகனம் ஆகும்.
- **சிந்தாமணி நிகண்டு ** 1876 இல் யாழ்ப்பாணம், வல்வெட்டித்துறையில் வாழ்ந்த ச. வைத்தியலிங்கம்பிள்ளை என்பவரால் இயற்றப்பட்டு, 2013 இல் தமிழ்நாட்டில் மறுபதிப்புச் செய்யப்பட்ட சொற்களுக்குப் பொருள் கூறும் நிகண்டு நூல் ஆகும்.
- ஓரா, புவாஜா தராத் (நில முதலை) எனவும் அழைக்கப்படும் **கொமோடோ டிராகன்** உலகிலேயே அதிக எடை கொண்ட பல்லி ஆகும்.
# விக்கிப்பீடியா:உங்களுக்குத் தெரியுமா/மார்ச் 19, 2014


- **மல்லர் கம்பம்** (படம்) என்பது மகாராட்டிரத்தில் தோன்றி, இன்று தமிழ்நாடு உட்பட பல மாநிலங்களில் பயிலப்படும் ஒரு உடல்வித்தை, சீருடற்பயிற்சிக் கலை ஆகும்.
- **நூறு சிந்தனைப் பள்ளிகள்** என்பது கிமு 770 - 221 காலப் பகுதியில் சீனாவில் இருந்த மெய்யிலாளர்கள், அவர்களின் சிந்தனைப் போக்குகள், பள்ளிகள், படைப்புகள் ஆகியவற்றைச் சுட்டுகிறது.
- **செலுத்து வாகனம்** என்பது செயற்கைக் கோள்களை பூமியிலிருந்து எடுத்துச் செல்லும் வாகனம் ஆகும்.
- **சிந்தாமணி நிகண்டு ** 1876 இல் யாழ்ப்பாணம், வல்வெட்டித்துறையில் வாழ்ந்த ச. வைத்தியலிங்கம்பிள்ளை என்பவரால் இயற்றப்பட்டு, 2013 இல் தமிழ்நாட்டில் மறுபதிப்புச் செய்யப்பட்ட சொற்களுக்குப் பொருள் கூறும் நிகண்டு நூல் ஆகும்.
- ஓரா, புவாஜா தராத் (நில முதலை) எனவும் அழைக்கப்படும் **கொமோடோ டிராகன்** உலகிலேயே அதிக எடை கொண்ட பல்லி ஆகும்.
# எதிர்-திருத்தந்தை இருபத்திமூன்றாம் யோவான்



**பல்தசாரே கோசா** (c. 1370 – 22 டிசம்பர் 1419) என்பவர் **இருபத்திமூன்றாம் யோவான்** என்னும் பெயரினை ஏற்று மேற்கு சமயப்பிளவின் போது பீசாவிலிருந்து திருத்தந்தை பதவிக்கு உரிமை கொண்டாடியவர்களுள் ஒருவர் ஆவர். கத்தோலிக்க திருச்சபையில் இவர் எதிர்-திருத்தந்தை எனக்கருதப்படுகின்றார்.  

பொலோக்னாவின் சட்ட முனைவர் பட்டம் பெற்றப்பின்பு, மேற்கு சமயப்பிளவின்போது உரோமைச்செயலகத்தில் பணி புரிந்தார். திருத்தந்தை ஒன்பதாம் போனிஃபாஸ் 1402 இல் இவரை கர்தினாலாக உயர்த்தினார். 1403 முதல் 1408 வரை இவர் பொலோக்னாவுக்கான திருப்பீடத்தூதுவராகப்பணியாற்றினார். மேற்கு சமயப்பிளவுக்கு முடிவுகான 1408இல் இவர் பன்னிரண்டாம் கிரகோரியினை விட்டுப்பிரிந்து பீசா பொதுச்சங்கத்தில் கலந்து கொண்டார். அச்சங்கம் ஐந்தாம் அலெக்சாண்டரை திருத்தந்தையாக தேர்வு செய்தது.. மே 1410இல் ஐந்தாம் அலெக்சாண்டர் இறக்கவே மே 25 இவர் திருத்தந்தையாக தேர்வானார்.  

மேற்கு சமயப்பிளவுக்கு முடிவுகான காண்ஸ்தான்சு பொதுச்சங்கம் நவம்பர் 5, 1414இல் கூடியது. இதன் இரண்டாம் அமர்வில் இது உரோமையின் திருத்தந்தை பன்னிரண்டாம் கிரகோரியின் ஒப்புதலைப்பெற்றது. இதல் மூன்று திருத்தந்தையரும் தானாக பணி துறக்கக் கோரப்பட்டது.  

முதலில் இதற்கு இருபத்திமூன்றாம் யோவான் ஒப்புக்கொள்ள மறுத்தாலும், பின்னர் பிற திருத்தந்தையரும் பதவி விலகினால், தாமும் விலகுவதாக மார்ச் 2, 1415 அன்று அறிவித்தார். எனினும் மார்ச் 20 அன்று சங்கத்திலிருந்து தப்ப முயன்ற இவரை கைது செய்து இவரிடமிருந்து பதவி துறப்பு பெறப்பட்டது. திருத்தந்தை பன்னிரண்டாம் கிரகோரியின் பதிள் ஆள் அவரின் பணிதுறப்புக்கடிதத்தை சங்கத்தினர்முன் வாசித்தார். அவிஞ்ஞோனின் பதின்மூன்றாம் பெனடிக்ட் இச்சங்கத்தின் முடிவை ஏற்காததால் அவர் திருச்சபையினை விட்டு விலக்கப்பட்டார். இதன்பின்பு திருத்தந்தை ஐந்தாம் மார்ட்டின் திருத்தந்தையாக தேர்வானார். இது இச்சிக்கலுக்கு முடிவாக அமைந்தது.  

இருபத்திமூன்றாம் யோவான் ஐந்தாம் மார்ட்டினின் தேர்வை ஒப்புக்கொன்டாலும், அவர் கைதியாக இருந்தார். 1418இல் பிணைத்தொகை செலுத்தி விடுதலையானார். 1419இல் இவர் துஸ்குலுமின் கர்தினால் ஆயராக்கப்பட்டார். இதன் பின்பு சிலமாதங்களில் இவர் இறந்தார்.
# யமுனோத்திரி கோயில்


**யமுனோத்திரி கோயில்** இந்திய இமயமலையின் கார்வால் மலைத்தொடர்ச்சியில், உத்தரகாண்ட் மாநிலத்தின், கார்வால் கோட்டத்தின் உத்தரகாசி மாவட்டத்தில் 3291 மீட்டர் உயரத்தில் அமைந்துள்ளது. இக்கோயில் யமுனை அம்மனுக்கு அர்ப்பணிக்கப்பட்ட கோயிலாகும். அரித்வாரிலிருந்து யமுனோத்திரிக்கு செல்ல ஒரு முழுப் பகற்பொழுது நேரம் பிடிக்கும். யமுனோத்திரியின் அடிவாரமான *அனுமான் சட்டி* எனும் இடத்திலிருந்து 13 கி.மீ. தூரம் வரை நடந்தும், பல்லக்குகள் மற்றும் குதிரைகள் மீது பயணித்தும் யமுனோத்திரி கோயிலை அடையலாம்.  

## வரலாறு
யமுனை அன்னைக்கு அர்ப்பணிக்கப்பட்ட இக்கோயில் 18ஆம் நூற்றாண்டில் அமர்சிங் தாபா எனும் மன்னரால் கட்டப்பட்டது. 19ஆம் நூற்றாண்டில் ஜெய்ப்பூர் ராணி குலாரியா, இக்கோயிலை மீண்டும் புதுப்பித்துக் கட்டினார். இக்கோயில் புதுப்பிக்கப்பட்ட பின்பும் கடும் பனிப் பொழிவாலும், மழை வெள்ளத்தாலும் இருமுறை அழிந்தது. சார்-தாம் எனும் நான்கு புனித கோயில்களில் யமுனோத்திரி கோயிலும் ஒன்றாகும்.  

## கோயிலும் அதைச் சுற்றியுள்ள இடங்களும்
ஆண்டுதோறும் சித்திரை மாதம் அட்சய திருதியை அன்று பக்தர்களின் வழிபாட்டிற்கு யமுனோத்திரி கோயில் திறக்கப்படுகிறது. பனிக்காலம் தொடங்கும், தீபாவளி முடிந்த இரண்டாம் நாள் கோயில் நடைசாத்தப்படுகிறது.  
யமுனோத்திரி கோயில் அருகே கௌரி குண்டம் மற்றும் சூரிய குண்டம் எனும் இரண்டு வெந்நீர் ஊற்றுகள் இயற்கையாக அமைந்துள்ளது. இதில் குளித்தால் உடல் வலி நீங்கும் எனக் கூறப்படுகிறது. இந்த வெந்நீர் ஊற்றுகளில் அரிசி, கிழங்கு முதலியன சமைப்பதற்கு ஏற்ற அளவில் நீரின் சூடு உள்ளது. இக்கோயில் அருகே பயணிகள் தங்குவதற்கு விடுதிகளும் ஆசிரமங்களும் அமைந்துள்ளது.  

உத்தரகாண்ட் மாநிலத்தில் “சார் தாம்” எனும் நான்கு இடங்களில் அமைந்த வேறு கோயில்களான யமுனோத்திரி கோயில், பத்ரிநாத் கோயில், கேதார்நாத் கோயில், மற்றும் கங்கோத்திரி கோயில்களை வலம் வந்து தரிசிப்பதையே இந்தியில் சார்-தாம் யாத்திரை''' என்று அழைக்கப்படுகிறது.  

## இவற்றையும் காண்க
- கார்வாலின் நான்கு புனித தலங்கள்
- பஞ்ச கேதார தலங்கள்
- கங்கோத்திரி கோயில்
- பத்ரிநாத் கோயில்
- கேதார்நாத் கோயில்
- ஜோஷி மடம்
# கங்கோத்திரி கோயில்



**கங்கோத்திரி கோயில்** இந்தியாவின் இமயமலையில் உத்தரகாண்ட் மாநிலத்தில், உத்தரகாசி மாவட்டத்தில் கங்கோத்திரி மலையில் 3,100 மீட்டர் உயரத்தில் அமைந்துள்ளது. கங்கை ஆற்றின் பிறப்பிடத்தில் இக்கோயில் அமைந்துள்ளது. கங்கை அம்மனுக்கு இக்கோயில் அர்ப்பணிக்கப்பட்டுள்ளது.  

உத்தரகாண்ட் மாநிலத்தில் அமைந்துள்ள சார்-தாம் எனும் நான்கு கோயில்களுள் கங்கோத்திரி கோயிலும் ஒன்று. மற்ற கோயில்கள்: யமுனோத்திரி கோயில், கேதார்நாத் கோயில், மற்றும் பத்ரிநாத் கோயில்.  

சுமார் 1000 ஆண்டுகளுக்கு முன்னர் அமர்சிங் தாபா எனும் நேபாள இராணுவ தளபதி (கூர்க்கா படைத்தலைவர்), மிகச்சிறிதாக இருந்த இக்கோயிலைப் புதுப்பித்துக் கட்டினார். கோமுகம் எனும் பனிச்சிகரங்களிலிருந்து துவங்கும் கங்கை ஆற்றுக்கு பாகீரதி என்றும், தேவபிரயாகை நகரில் அலக்ந்தா ஆற்றுடன் கலக்கும் போது இவ்வாற்றுக்கு கங்கை ஆறு என்றும் பெயர்.  

## புராண வரலாறு
உற்பத்தியாகும் பாகீரதி ஆறு எனும் கங்கை ஆறு]]  
இராமரின் முன்னோரான பகீரதன் என்பவர், தன் அறுபதாயிரம் முன்னோர்களுக்கு கபில முனிவரால் உண்டான சாபத்தை நீக்குவதற்காக சிவபெருமானை நோக்கி தவமிருந்தார். தவத்தினை பாராட்டிய சிவபெருமான், தேவலோகத்தில் ஓடிக் கொண்டிருந்த கங்கை ஆற்றினை பூலோகத்தில் இறக்குவதற்கு முன், முதலில் தன் சடாமுடியில் தாங்கி, பின் சடைமுடியின் ஒரு பகுதியின் வழியாக கங்கை ஆற்றை பூமியில் இறக்கினார். கங்கை நீர் பட்டவுடன் பகீரதனின் முன்னோர்கள், பல நூற்றாண்டுகளுக்குப் பின்னர் சாபத்திலிருந்து விடுபட்டு வீடுபேறு எனும் முக்தி அடைந்தனர். எனவேதான் கங்கை ஆற்றை புனித ஆறு என்று அழைக்கின்றனர்.  

## தேசியப் பூங்காகள்
- கங்கோத்திரி தேசிய பூங்கா

## இதனையும் காண்க

- யமுனோத்திரி கோயில்
- பத்ரிநாத் கோயில்
- கேதார்நாத் கோயில்
- கோமுகம்
- ஜோஷி மடம்
# துவாரம் வேங்கடசுவாமி


**துவாரம் வேங்கடசுவாமி** (Dwaram Venkataswamy) (நவம்பர் 8, 1893 - நவம்பர் 25, 1964), ஆந்திர மாநிலத்தைச் சேர்ந்த ஒரு கருநாடக இசை வயலின் வாத்தியக் கலைஞராவார்.  

## பிறப்பும் இசைப் பயிற்சியும்
1893 ஆம் ஆண்டு தீபாவளி நாளன்று பெங்களூரில் பிறந்தார். பின்னர் விசாகப்பட்டினத்தில் வளர்ந்தார். சிறு வயதில் கண்பார்வை குறைவாக இருந்தது. இதனால் பள்ளிக்கூடத்தில் இவரை ஏனைய மாணவர்களுடன் சமமாக நடத்தவில்லை எனத் தெரியவந்ததால் தந்தையார் இவரது பள்ளிப்படிப்பை நிறுத்திவிட்டார்.  

தந்தையார் ஓரளவு இசைஞானம் உள்ளவர். வயலினும் வாசிப்பார். இவரது தமையனார் வெங்கடகிருஷ்ணர் ஒரு வயலின் வித்துவான். வீட்டில் அடிக்கடி பஜனை நடக்கும். அப்போது வெங்கடசாமி பாடுவார்.  

இவருக்கு வயலின் வாசிப்பதில் ஆர்வம் இருப்பதை அவதானித்த தமையனார், தாமே முதல் குருவாகி வயலின் கற்றுக்கொடுத்தார். தம்பி வயலின் வாசிப்பை மிக எளிதாக கற்றுக் கொள்வதைக் கண்ட வெங்கடகிருஷ்ணர் தம்பியை பல வித்துவான்களின் கச்சேரிகளுக்கு அழைத்துச் சென்றார்.  

வீணை சேஷண்ணா, சங்கமேஸ்வரர், கோனேரிராஜபுரம் வைத்யநாதர் போன்றோரின் கச்சேரிகளைக் கேட்டு தன்னுடைய இசை அறிவை மேலும் கூர் தீட்டிக்கொண்டார்.  

நண்பர்களின் இல்லங்களிலும் கோயில்களிலும் சிறு கச்சேரிகள் செய்தார். 1919-ல் விஜயநகரம் மகாராஜா இசைக் கல்லூரியில் மாணவராகச் சேர விண்ணப்பித்தார். நேர்முகத் தேர்வில் இவருடைய வாசிப்பைக் கேட்ட கல்லூரி நிர்வாகத்தினர் இவரை கல்லூரியின் பேராசிரியராகவே நியமித்துவிட்டனர்.  

1927-ல் இந்திய காங்கிரஸ் மாநாட்டை ஒட்டி நடந்த இசை மாநாட்டில் வாசிக்கும் வாய்ப்பைப் பெற்றார்.  

## இசை நிகழ்ச்சிகள்
தமிழ் நாடு இசை வித்துவான்களாகிய காஞ்சிபுரம் நாயனார், அரியக்குடி இராமானுஜர், பல்லடம் சஞ்சீவர், முசிரி சுப்பிரமணியர் போன்றோரின் இசைக் கச்சேரிகளுக்கு பக்கவாத்தியமாக வயலின் வாசித்தார்.  

அகில இந்திய வானொலி இசைக் கச்சேரிகளிலும் பங்கு பற்றினார்.  

அத்துடன் இசைத்தட்டுகளும் வெளியானதால் இவர் மிகவும் பிரபலமடைந்தார்.  

ஒவ்வொரு இசை நிகழ்ச்சியின் முடிவிலும் வயலின் வில்லைக் கீழே வைத்துவிட்டு வாய்விட்டு, மனம்விட்டு நன்றாக சிரிப்பார். இது அவரின் தனித்துவமான ஒரு வழமை..  

## இசை ஆசிரியராக
1936 ஆம் ஆண்டு விஜயநகரம் மகாராஜா கல்லூரியின் முதல்வரானார்.  

தனது மாணவர்களுடன் நண்பனாகவும், வழிகாட்டியாகவும் மட்டுமன்றி தத்துவ ஆசானாகவும் பழகுவார்.  
- பத்மசிறீ விருது, 1957 ஆம் ஆண்டு இந்திய அரசு வழங்கியது.
- ஆந்திரா பல்கலைக்கழகம் *கலா ப்ரபூர்ண* என்ற கௌரவ முனைவர் பட்டம் வழங்கியது. இந்தப் பட்டம் பெற்ற முதலாவது இசைக் கலைஞர் இவரே என்பது குறிப்பிடத்தக்கது..

## இறப்பு
1964 ஆம் ஆண்டு ஆந்திர சங்கீத நாடக அகாதமி ஏற்பாடு செய்திருந்த விழாவுக்காக ஹைதராபாத் சென்றார். அப்போது மாரடைப்பால் காலமானார்.
# கல்வெட்டில் மெய்யெழுத்துக்குப் புள்ளி

தமிழில் மெய்யெழுத்து புள்ளி பெறும் என்று தொல்காப்பியம் குறிப்பிடுகிறது. இந்தச் செய்தியை உணர்த்தும் ஆவணமாகத் திகழ்வது கேரள மாநிலம் கழசரக்கோடு காட்டாற்றங்கரைப் பாறையில் பொறிக்கப்பட்டுள்ள ஒரு கல்வெட்டு.  
இதில் சொல்லின் இறுதியில் வரும் மெய்யெழுத்துக்கு மட்டும் புள்ளி உள்ளது. ஏனையவற்றில் காணப்படவில்லை.  
## கல்வெட்டு
பண்டைய தமிழெழுத்தாகிய பிராமி எழுத்துக்கள் 14 கொண்ட ஒருவரின் பெயர் இதில் உள்ளது. க ழ க கோ ப ட ட ன் ம க ன் செ ரு ம – என்பவை அந்த 14 எழுத்துக்கள். இதனைக் ‘’’கழக்கோ பட்டன் மகன் செரும(ன்)’’’ எனப் படிக்கவேண்டும்.  

கல்வெட்டு உள்ள ஊர் கழசரக்கோடு. இதன் அரசன் கழக்கோ. கழக்கோவின் பெயர் பட்டன். பட்டனின் மகன் செருமன். செருமன் ஆட்சிக்காலத்தில் இந்த எழுத்துக்கள் பொறிக்கப்பட்டன. இவன் அதன் ஓரத்தில் ஓடும் கால்வாயை அக்காலத்தில் வெட்டியவனாக இருக்கலாம் என இக் கல்வெட்டைக் கண்டறிந்து படித்த வாரியார் குறிப்பிடுகிறார்.  

## சொல் விளக்கம்
கழை என்பது மூங்கில். மூங்கில் நிறைந்த மலை கழைக்கோடு. கழைக்கோட்டு மலையில் சாரி சாரியாக மூங்கில்கள். கழை+சாரை+கோடு – கழசரக்கோடு. கசரக்கோடு – கஸரக்கோட் – இக்காலப் பெயர்.  

பட்டன் என்னும் பெயர் பட்டவன் ஒருவனைக் குறிக்கும். பட்டவன் என்பவன் விலங்காடு போராடிப் பட்டவன். நாட்டுப்புறங்களில் பட்டவன் வழிபாடு உண்டு. பட்டவனைப் **பட்டான்** எனக் குறிப்பிடும் நடுகற்கள் தமிழ்நாட்டில் பல உண்டு.  

பட்டன் என்னும் பெயரைச் சேரநாட்டு மக்கள் பரவலாக வைத்துக்கொள்கின்றனர். மலையன், கோடன் என்பன மலையரசன் என்பதைக் காட்டுவன. அதுபோலப் பாட்டம் என்னும் நிலப்பகுதி அரசன் பட்டன். பாட்டம் என்பது தோட்டப் பகுதி.  

செரு என்பது போர். போரில் வல்லவன் செருமான் அல்லது செருமன்.  

## கண்டுபிடித்தவர்
கல்வெட்டியல் எம். ஆர். இராகவ வாரியார் என்பவர் இதனைக் கண்டறிந்து படித்து ஆராய்ந்துள்ளார். கேரள மாநிலத் தொல்லியல் துறைக் களப்பணியாளர் கே. கிருஷ்ணராஜ், திருவனந்தபுரம் அரசுப் பல்கலைக் கழகப் பேராசிரியர் இ. குன்னிகிருஷ்ணன் ஆகியோர் இதற்கு உறுதுணை புரிந்துள்ளனர். கழசரக்கோடு பெருமகன் இ. ரத்னாகர நாயர் கல்வெட்டைக் கண்டறிய உதவியிருக்கிறார்.  

## கல்வெட்டின் காலம்
தமிழ்-பிராமி எழுத்துக்கள் பற்றித் தமிழ்நாடு தொல்லியல் துறை வெளியிட்ட நூலை உருவாக்கிய நால்வருள் ஒருவராகிய வி. வேதாசலம் இக்கல்வெட்டின் சிறப்பினைக் குறிப்பிட்டுப் பாராட்டுகிறார். கல்வெட்டை ஆராய்ந்த வாரியார் **இந்தக் கல்வெட்டு கி.மு. மூன்றாம் நூற்றாண்டு அளவினவாகிய தமிழ்நாட்டு அம்மன்கோயில்பட்டி, அரசலூர் கல்வெட்டுகளோடு இணைத்து ஒப்புநோக்கத் தக்கவை** என்று குறிப்பிடுகிறார். அத்துடன் வைநாட்டு எடக்கல் என்னும் ஊரிலுள்ள பிராமி எழுத்துக்களோடு இங்குள்ள எழுத்துக்களை ஒப்புமைப்படுத்த இயலாது எனவும் குறிப்பிட்டுள்ளார்.  

## பிற கல்வெட்டுகளில் மெய்யெழுத்துகுப் புள்ளி
- கொற்றந்தை ளஎன்
முன்று - என்னும் தொடரில் ளஎன் (=இளையன்) என்னும் சொல்லில் புள்ளி.  

## மேற்கோள்
- கழசரக்கோடு கல்வெட்டு
- தி இந்து ஆங்கில நாளிதழ் - நாள் 12 மார்ச்சு 2014
- நடன காசிநாதன் குறிப்பு

## அடிக்குறிப்பு
# புற்றூக்கிகள்

**புற்றூக்கிகள்** ( carcinogens ) என்பன புற்றுநோயினைத் தூண்டும் பொருட்களாகும். புகையிலை, மது, கல்நார் தூசிகள், சிலவகை வைரசுகள், சில குறிப்பிட்ட வழிகளில் பதப்பட்ட உணவுகள் என்று பல புற்றூக்கிகள் கண்டறியப்பட்டுள்ளன.  

புகையிலை பொருட்கள் - நுரையீரல், வாய் மற்று தொண்டை புற்றுநோய்.  

மது-------- உணவுக்குழாய் பாதை.  

கல்நார்-----நுரையீரல்.  

எச்.பி. வைரசு---கருப்பை வாய் பற்று, தொண்டைப் புற்று.  

கதிர்வீச்சு----பல புற்றுநோய்கள்.  

புகைக் கரி--- விரைப்பை புற்று.  

உடல் தூய்மை இல்லாமை, பலருடன் உடலுறவு, அதிக பிள்ளைப் பேறு,என்று பல காரணிகள் உள்ளன.இவைகள் அனைத்தும் புற்றூக்கிகளாகும்.
# இதயத் துடிப்பு மிகைப்பு



**இதயத்துடிப்பு மிகைப்பு** அல்லது **விரைந்த இதயத்துடிப்பு** (*tachycardia*) என்பது அசாதாரணமாக இதயம் விரைந்து துடிப்பதாகும். இதற்கு பலகாரணங்கள் இருக்கக் கூடும். நோயின் காரணமாகவும் சில மருந்துகள் காரணமாகவும் உடற்பயிற்சியின் போதும் அதிக மன உளைச்சல் காரணமாகவும் ஏற்படலாம். இயல்பான இதயத் துடிப்பு விநாடிக்கு 70 வரையில் இருக்கிறது. இதயத் துடிப்பு (நாடி) 100க்கும் அதிகமாக இருக்குமாயின் அதை மிகைத் துடிப்பு நோய் எனவும் 60க்கும் குறைந்தால் குறைத் துடிப்பு நோய் *(bradycardia)* எனவும் அழைக்கப்படும்.  

வெவ்வேறு வயதினருக்கு விரைந்த இதயத்துடிப்புகள் கீழே காட்டப்பட்டுள்ளது:  
- 1–2 நாட்கள்: > 159 துடிப்புகள்/நிமி (bpm)
- 3–6 நாட்கள்: >166 து/நிமி
- 1–3 வாரங்கள்: >182 து/நிமி
- 1–2 மாதங்கள்: >179 து/நிமி
- 3–5 மாதங்கள்: >186 து/நிமி
- 6–11 மாதங்கள்: >169 து/நிமி
- 1–2 ஆண்டுகள்: >151 து/நிமி
- 3–4 ஆண்டுகள்: >137 து/நிமி
- 5–7 ஆண்டுகள்: >133 து/நிமி
- 8–11 ஆண்டுகள்: >130 து/நிமி
- 12–15 ஆண்டுகள்: >119 து/நிமி
- >15 ஆண்டுகள் – வயது வந்தோர்: >100 து/நிமி
# தமீமுன் அன்சாரி


**மு.தமிமுன் அன்சாரி** ஒரு தமிழக அரசியல்வாதி. இவர் நாகப்பட்டினம் மாவட்டம் வேதாரண்யம் அருகே உள்ள தோப்புத்துறையில் பிறந்தவர். சென்னை புதுக்கல்லூரியில் பி.ஏ., கார்ப்பரேட் பட்டம் பெற்றார். புதுக் கல்லூரி மாணவர் சங்கத் தலைவராக இருந்துள்ளார்.  

## அரசியல் வாழ்க்கை
- மனிதநேய மக்கள் கட்சியின் மாநில பொதுச் செயலாளராக பணியாற்றிய தமிமுன் அன்சாரி,
மனிதநேய மக்கள் கட்சியிலிருந்து விலகி கடந்த அக்டோபர் 6 ,2015 அன்று , தனது ஆதரவாளர்களுடன் சேர்ந்து மனிதநேய ஜனநாயகக் கட்சி என்ற புதிய கட்சியை, துவங்கி நடத்தி வருகிறார்.  

- தமிழ்நாடு சட்டமன்றத் தேர்தல், 2011ல் சேப்பாக்கம்-திருவல்லிக்கேணிதொகுதியில் அதிமுக கூட்டணியில் மனிதநேய மக்கள் கட்சி சார்பாகப் போட்டியிட்டு வெற்றிவாய்ப்பை இழந்தார்..
- தமிழ்நாடு சட்டமன்றத் தேர்தல், 2016ல் நாகப்பட்டினம் (சட்டமன்றத் தொகுதி)யில் அதிமுக கூட்டணியில் மனிதநேய ஜனநாயகக் கட்சி சார்பாக போட்டியிட்டு வெற்றிபெற்றார்.

பிப்ரவரி 2023 அன்று திண்டுக்கலில் வைத்து நடைபெற்ற பொதுக்குழுவில் கட்சியின் கட்டுப்பாட்டை மீறியதால் கட்சியில் இருந்து தற்காலிகமாக நீக்கப்பட்டார், அதனை தொடர்ந்து சென்னையில் பிப்ரவரி 01, 2024 மனிதநேய ஜனநாயக கட்சியின் மாவட்ட செயலாளர் தலைமையில் மற்றும் ஆதரவுடன் பொதுக்குழுவில் மனிதநேய ஜனநாயக கட்சியின் தலைவராக பொறுப்பேற்றார்..!  

## பொது வாழ்க்கை
மக்கள்உரிமை வாரஇதழின் ஆசிரியராகப் பணியாற்றியுள்ளார். தமிழ், ஆங்கில மொழி தெரிந்தவர்..மலேசியா, சிங்கப்பூர், சவுதி அரேபியா, குவைத், கத்தர், ஐக்கிய அரபு அமீரகம் ஆகிய நாடுகளுக்குச் சென்று பல பொதுக் கூட்டங்களில் பங்கு கொண்டவர்.  

## ஆதாரம்
# ஏன்சல் எல்கோர்ட்



**அஞ்சேல் எல்கோர்ட்** (* Ansel Elgort*, பிறப்பு: மார்ச் 14, 1994) என்பவர் ஓர் அமெரிக்க நாட்டு நடிகர், விளம்பர நடிகர் மற்றும் டி.ஜே ஆவார். இவர் கேரி, டைவர்ஜென்ட், த போல்ட் இன் அவ ஸ்டார்ஸ் போன்ற திரைப்படங்களில் நடித்துள்ளார்.  

## திரைப்படங்கள்
| ஆண்டு | தலைப்பு | பாத்திரம் | குறிப்புகள் |
| --- | --- | --- | --- |
# ஜார்வா (கிராமம்)



**ஜார்வா** கிராமம் இந்திய நாட்டின் வடக்குப்பகுதியில் உத்தரப் பிரதேச மாநிலத்தில் நேபாளம் எல்லைக்கு அருகில் 5கிலோ மீட்டர்கள் தூரத்தில் அமைந்துள்ளது. இந்த ஊரின் வழியாகத்தான் நேபாளத்திற்கும் இந்தியாவிற்குமான வாணிப சாலை அமைந்துள்ளது. இதன் அருகில் சோதனைச்சாவடி அமைந்துள்ளது. இதன் அருகில் அமைந்துள்ள பெரிய நகரம் துளசிபூர் (Tulsipur) ஆகும்.  

## மேற்கோள்

:
# தண்ணி (விளையாட்டு)

::இது ஒரு விளையாட்டைப் பற்றியது.  
::தண்ணீரைப் பற்றி அறிய, நீர் என்ற பக்கத்தைப் பார்க்கவும்.  

தண்ணி என்பது தென்னாப்பிரிக்காவில் விளையாடப்படும் சீட்டு விளையாட்டு. இது தென்னாப்பிரிக்காவிற்கு சென்ற தமிழர்களால் உருவாக்கப்பட்டது. தண்ணீர் என்ற சொல்லில் இருந்து மருவியது. கரும்பு தோட்டங்களில் பணி செய்த பொழுது, பொழுதுபோக்கு விளையாட்டாக அமைந்தது.  
இதிலிருந்து சிறிதே வேறுபட்ட ஆட்டங்களை மொரிசியசிலும் விளையாடுகின்றனர்.  
இது குடும்ப விளையாட்டாக விளையாட்டாக இருந்த பொழுதிலும், பிற தென்னாப்பிரிக்கர்களிடமும் பரவியிருந்தது. இந்த விளையாட்டு டோர்னமென்டில் சேர்க்கப்பட்டு, பீட்டர்மரிட்சுபர்கு என்ற பகுதியில் முதலாம் தண்ணி கோப்பை விளையாடப்பட்டது.  

## வரலாறு
ராமசாமி நாயுடு என்ற கரும்புத் தோட்டத் தொழிலாளியும் அவரது நண்பர்களும் இணைந்து கண்டிபிடித்தனட் என்று கூறப்படுகின்றது.  

## ஆட்டம்
| **வரிசை** | Q |  |  |  |  |  |  |
| --- | --- | --- | --- | --- | --- | --- | --- |
| **மதிப்பு** | 30 | 20 | 11 | 10 | 3 | 2 | } |
இதை நால்வர் விளையாடினால் பொருத்தமாக இருக்கும். இந்த ஆட்டத்தை 24 சீட்டுகள் கொண்டு விளையாடுவர்.
# சாட்ஸ்வொர்த், டர்பன்


**சாட்ஸ்வொர்த்** (*Chatsworth*) என்பது தென்னாப்பிரிக்காவின் குவாசூலூ நடல் மாகாணத்தில் உள்ள நகரம். இங்கு அதிகளவில் இந்தியர்கள் வசிக்கின்றனர். இது டர்பன் நகரின் புறப்பகுதியில் உள்ளது.  

## சூழல்
இந்தியர்கள் தங்கள் மதங்களைப் பின்பற்ற மத வழிபாட்டுத் தலங்களை கட்டிவைத்துள்ளனர்.  
தமிழ், தெலுங்கு பேசும் மக்கள் இங்கு அதிகளவில் வசிக்கின்றனர். எனவே, தங்கள் வீடுகளில் தமிழும், பேசுகின்றனர்.  

## கல்வி
கல்வியில் ஆங்கிலம் முக்கியத்துவம் பெற்றிருக்கிறது.
# குருதி நச்சு

**குருதி நச்சு** (Toxemia, toxaemia) என்பது இரத்தத்தில் நச்சு கலந்து காணப்படும் நிலையாகும். இங்கு நச்சு என்பது நுண்ணுயிரிகளால் தோற்றுவிக்கப்பட்டு, நோய்களை (நச்சேற்ற நோய், Toxicosis, Toxinosis) உண்டாக்குகின்ற (அல்லது) நோய்த் தாக்கத்தினை அதிகரிக்கும் பொருளாகும். இரத்தமானது, சாதரணமாக ஒரு நுண்ணுயிரற்ற திரவமாக உள்ளது. எனவே, இரத்தத்தில் கிருமிகள்; பாக்டீரியாக்கள் (Bacteremia), பூஞ்சைகள் (Fungemia), தீநுண்மங்கள் (Viremia) காணப்படுவது என்பது ஒரு அசாதாரண நிலையாகும். நுண்ணுயிரிகளிலிருந்து வெளிப்படும் நச்சுகள் நேரடியாக ஓம்புயிர்த் திசுக்களைச் சிதைத்தும், நோயெதிர்ப்பு அமைப்பைச் செயலிழக்கச் செய்தும் கிருமித் தொற்றுகளையும், பிணியையும் அதிகரிக்க உதவுகின்றன.  

## வெளியிணைப்புகள்
- Introduction to the special edition of *Journal of Toxicology - Toxin Reviews*, 21(1 & 2)
# சாட்ஸ்வொர்த் ஹவுஸ்


**சாட்ஸ்வொர்த் ஹவுஸ்** (*Chatsworth House*) என்பது இங்கிலாந்தின் கிழக்கு மத்திய பகுதியிலுள்ள டார்பிஷயர் மாகாணத்தில் அமைந்துள்ள ஒரு அரச மாளிகையாகும். இந்த மாளிகை ஒரு மலையடிவாரத்தில் டெர்வண்ட் (Derwent) நதிக் கரையோரத்தில் கட்டப்பட்டுள்ளது.  

இது 1549 ஆம் ஆண்டு தொடக்கம் டெவன்ஷயர் கோமகனின் (Duke of Devonshire) இருப்பிடமாகவும் கெவண்டிஷ் குடும்பம் (Cavendish Family) என அழைக்கப்படும் அவரது குடும்பத்தின் வசிப்பிடமாகவும் இருந்து வருகிறது.  

முதலில் கட்டப்பட்டபோது இருந்ததை விட இப்போது பெரு மாறுதல்கள் செய்யப்பட்டுள்ளன. பிரதான கட்டடம் 1687 க்கும் 1707 க்குமிடையில் முதலாவது கோமகனால் புதுப்பித்துக் கட்டப்பட்டது. இதற்கு வடக்குப் புறமுள்ள நீண்ட கட்டடம் 19 ஆம் நூற்றாண்டின் தொடக்கத்தில் ஆறாவது கோமகனால் கட்டப்பட்டது. 1970 ஆம் ஆண்டு பதினோராவது கோமகனும் சீமாட்டியும் (Duchess) சேர்ந்து காட்சிப்படுத்தும் பசுமைக்கூடத்தை அமைத்தார்கள். இவ்வாறு காலத்துக்குக் காலம் பல புதிய அம்சங்கள் சேர்க்கப்பட்டு வந்துள்ளன.  

ஐந்து நூற்றாண்டுகளாக, ஒரே குடும்பத்தைச் சேர்ந்த 16 சந்ததியினரால் சேர்க்கப்பட்டு வந்த அரிய பொருட்கள் மாளிகையில் உள்ளன. மாளிகையின் உள்புறம் விலை மதிப்பில்லாத பல அரிய ஓவியங்கள், தளபாடங்கள், சிலைகள், புத்தகங்கள், பல வகையான கலைப்பொருட்கள், கண்ணாடிப் பொருட்கள் என பிரமிக்க வைக்கும் காட்சிகள் உள்ளன. தமிழகத்தில் மதுரை மீனாட்சி அம்மன் மற்றும் கோவில்களில் காணப்படுவது போன்ற மேற்கூரை ஓவியங்கள் சுமார் 60 அடி உயரமுள்ள உள் விதானத்தில் வரையப்பட்டுள்ளன. ஐரோப்பாவிலேயே மிகச் சிறந்த கலைப்படைப்புகள் இங்கே உள்ளன.  

மாளிகையின் ஒரு புறத்தில் படிப்படியாக விழும் நீர்வீழ்ச்சி உள்ளது. மாளிகையின் முன்புறத்தில் எம்பரர் பவுண்டன் (Emperor Fountain) எனப்படும் சுமார் 150 அடி உயரத்துக்கு எழும்பும் நீரூற்று உள்ளது. மாளிகைக்கு வடகிழக்கில் ஒரு பெரிய குதிரை லாயம் உள்ளது.  

இரண்டாவது உலகப் போரின் போது இங்கிலாந்திலுள்ள பல அரச மாளிகைகள் இராணுவ பயன்பாட்டிற்கு விடப்பட்டன. ஆனால் இந்த மாளிகை ஒரு பெண்கள் பாடசாலையின் விடுதியாக மாற்றப்பட்டு சுமார் 300 மாணவிகள் தங்க வைக்கப் பட்டனர். அதனால் மாளிகை சேதமுறாமல் காப்பாற்றப்பட்டது.  

தற்போதைய உரிமையாளர்கள் இம்மாளிகையை பெரும்பாலும் மக்கள் பயன்பாட்டிற்கேற்ற விதமாக பல ஏற்பாடுகளைச் செய்துள்ளனர். உல்லாச பயணிகளைக் கவரும் விதமாக மாற்றங்கள் செய்யப்பட்டுள்ளன. சுமார் 105 ஏக்கர் பரப்பளவில் உள்ள பூங்காவில் அழகிய பூக்கள், சிலைகள், மாபெரும் நீர் விளையாட்டுக்கள் போன்ற மக்களை மகிழ வைக்கும் பல அம்சங்கள் உள்ளன.  

1973 ஆம் ஆண்டு ஆரம்பிக்கப்பட்ட இங்கேயுள்ள பண்ணையில் எல்லா வயதுக் குழந்தைகளுக்கும் ஏற்ற விதமாக விளையாட்டு இடங்கள், மிருகங்கள் என்பவை உள்ளன. அத்துடன் இந்த மண்ணை (பூமியை) நாம் எவ்வாறு பயன்படுத்துகிறோம், நாம் உண்ணும் உணவு எங்கிருந்து எப்படிக் கிடைக்கிறது, பசுக்களையும் ஆடுகளையும் எவ்வாறு பராமரிக்கிறார்கள் என்பன போன்ற விடயங்களை குழந்தைகள் இங்கே அறிந்து கொள்ள முடிகிறது. பசுவிலிருந்து எவ்வாறு பால் எடுக்கப்படுகிறது. முட்டையிலிருந்து கோழிக்குஞ்சு எப்படி வருகிறது, மீன் வளர்ப்பு, பன்றி வளர்ப்பு போன்றவற்றை நேரடியாகக் காண வசதிகள் செய்யப்பட்டுள்ளன. காட்டின் நடுவில் மலையேறிச் செல்லும் அனுபவத்தையும் இங்கு பெறலாம். பண்ணைப் பொருட்களை வாங்குவதற்கு ஒரு கடையும் உள்ளது.  

இங்கு திரைப்படக் காட்சிகளும் படமாக்கப்படுகின்றன. பிரைட் அண்ட் பிரயடஸ், த டச்சஸ் (The Duchess) (2008), த உல்ஃப்மன் (The Wolfman) (2010) ஆகியவை குறிப்பிடத்தக்கன.
# இராசராச விசயம்

**இராசராச விசயம்** என்னும் நூல் தஞ்சை நகரிலிருந்து அரசாண்ட முதலாம் இராசராசன்மீது பாடப்பட்டது. இதனை **நாராயணன் பட்டாதித்தன்** எனும் புலவர். இந்தப் புலவர் 'சவர்ணன்' என்னும் சாதியினர். சவர்ணன் குலத்தவர்கள் அக்காலத்தில் சிறந்த மருத்துவர்களாகத் திகழ்ந்தனர். புலவர் பட்டாதித்தன் தான் செய்த நூலை விழாக் காலங்களில் படிப்பதற்காக அரசன் இராசேந்திரன் நிலதானம் வழங்கியிருந்தான். திருப்பூந்துருத்தி கோயில் கல்வெட்டு இதனைக் குறிப்பிடுகிறது. அவையில் படிக்கப்பட்டதால் இது தமிழ்நூல். இதில் இராசராசனது வெற்றிச் செயல்கள், வீரம், செங்கோன்மை, கொடை முதலான செய்திகள் இடம் பெற்றிருந்தன.  
## கருவிநூல்
- மு. அருணாசலம், தமிழ் இலக்கிய வரலாறு, 11 ஆம் நூற்றாண்டு, 2005,
## அடிக்குறிப்பு
# பீசா பொதுச்சங்கம்



**பீசா பொதுச்சங்கம்** என்பது ஏற்கப்படாத கத்தோலிக்க திருச்சபையின் பொதுச்சங்கமாகும். 1409இல் மேற்கு சமயப்பிளவினை முடிவுக்கு கொணர இது இத்தாலியின் பீசா நகரில் கூடியது. இது அச்சமயம் திருத்தந்தை பதவி கோரிய பதின்மூன்றாம் பெனடிக்ட் மற்றும் பன்னிரண்டாம் கிரகோரி ஆகியோரின் பதவி பறிக்கப்பட்டதாக அறிவித்து, ஐந்தாம் அலெக்சாண்டரை திருத்தந்தையாக தேர்வு செய்தது.  

இயேசு பிறப்பின் முன்னறிவிப்பு விழாநாளில் பீசா உயர் மறைமாவட்ட பேராலயத்தில் கூடிய இச்சங்கத்தில் 4 மறைமுதுவர்கள், 22 கர்தினால்கள் மற்றும் 80 ஆயர்கள் இருந்தனர். மேலும் வர இயலாத 100 ஆயர்களின் பதில் ஆட்களாக குருக்களும், 87 ஆதீனத் தலைவர்களும், 41 துறவற அமைப்புகளின் தலைவர்களும், 300 இறையியல் மற்றும் திருச்சபை சட்ட வல்லுநர்களும் குழுமியிருந்தனர். இவர்களோடு எல்லா ஐரோப்பிய கிறித்தவ நாடுகளின் பதில் ஆட்களும் இருந்தனர். இதில் திருத்தந்தை பதவி கோரியவர்களோ அல்லது அவர்களின் பதில் ஆட்களோ பங்கேற்காததால் அவர்கள் சங்கத்தை இழிவு படுத்தியதாக சங்கத்தின் நான்காம் அமர்வில் (contempt of court) குற்றஞ்சாட்டப்பட்டனர். பின்னர் திருத்தந்தை பதவி கோரும் இருவரில் உண்மையான வாரிசு யார் என்பது குறித்து விவாதிக்கப்பட்டது.  

சங்கத்தின் முடிவில் திருச்சபையின் அதி உயர் நன்மைக்காகவும் (Salus populi suprema lex esto) அதன் ஒற்றுமையை காக்கவும் கர்தினால்களே முடிவு எடுக்கும் அதிகாரம் உடையவர் என அறிக்கையிடப்பட்டது. இது திருத்தந்தையின் அதிகாரத்துக்கு நேரடியாக விடப்பட்ட சவாலாகக்கருதப்பட்டதால் சீர்திருத்தத் திருச்சபையினர் இச்சங்கத்தை கிறித்தவ சீரமைப்பின் முதல் படியாகப்பார்த்தனர்.  

இச்சங்கம் யாரையும் எதிர்த்தோ அல்லது திரிபுக்கொள்கையினை பரப்பவோ கூட்டப்படாததாலும், இதில் பங்கேற்றவர்களுக்கு இருந்த அதிகாரம், நல்லெண்ணம், ஒருமித்தமுடிவு மற்றும் அரச ஆதரவு பெற்றிருந்ததால் இது மற்ற செல்லா சங்கங்களைவிடவும் தனித்துவம் உடையது ஆகும்.  

இச்சங்கத்தின் முடிவில் நடந்த ஐந்தாம் அலெக்சாண்டரின் தேர்தலில் 14 உரோமை கர்தினால்களும் 10 அவிஞ்ஞோன் கர்தினால்களும் பங்கேற்றனர். இதன் முடிவை பதின்மூன்றாம் பெனடிக்டும் பன்னிரண்டாம் கிரகோரியும் ஏற்காததால் இது மேற்கு சமயப்பிளவினை மேலும் சிக்கலாக்கியது. இது காண்ஸ்தான்சு பொதுச்சங்கத்துக்கு காரணியானது.
# கதிரியக்கக் கழிவுகளைக் களைதல்



**கதிரியக்கக் கழிவுகளைக் களைதல்**(Disposal of radioactive waste ) என்பது மருத்துவமனைகளிலும் ஆய்வுக் கூடங்களிலும் தொழில்துறையிலும் ,பயன்பாட்டிற்குப் பின் எஞ்சி இருக்கும் கதிரியக்கப் பொருட்களைக் கவனமாக அகற்றுவதைக் குறிக்கும். மேலும் அணு உலைகளில் எரிபொருள் கோல்களில் நிறைந்த அளவில் கதிரியக்கமுள்ள கழிவுகள் மிஞ்சுகின்றன. இவைகளை எவ்வாறு கையாளுவது? கோட்பாட்டளவில் மூன்று வழிகளுள்ளன.  

1 காலம் தாழ்த்தி கதிரியக்கத்தினை சிதைத்தல் (Delay and allow to Decay )  
2 நீர்த்துப் போகச் செய்து பின் ஆறு குளங்களில் கலந்து விடுதல்.(Dilute and Disperse )  
3 செறிவினை அதிகரித்து பின் காப்பாக வைத்தல் (Concentrate and Contain )  
அதிகம் கதிரியக்கம் இல்லாத போது, கதிரியக்கம் தானாகவே அழிந்து காப்பான அளவு வந்ததும், யாருக்கும் தீங்கு நேராமல் ஆற்றிலோ வளிம நிலையிலிருந்தால் உயரமான புகைப் போக்கியின் துணையுடனோ அகற்றலாம். நீருடன் கலந்து அடர்வினைக் குறைத்து, பின் ஆற்றில் கலப்பதும் ஒரு முறையாகும். அடர்வு கூடிய நிலையில், நீர்மநிலைக் கழிவுகளை கொதிநிலைக்கு சூடாக்கி அடர்வினைக் அதிகரித்து வலுவான கலங்களில் சேகரித்து பூமிக்கடியில் மிக ஆழத்தில் புதைத்து விடலாம்.
# உலகின் பாவங்களைப் போக்கும் (செபம்)



**உலகின் பாவங்களைப் போக்கும்** எனத்தொடங்கும் மன்றாட்டானது இலத்தீன் வழிபாட்டு முறை கத்தோலிக்க திருப்பலியிலும், ஆங்கிலிக்க ஒன்றியம், லூதரனியம் மற்றும் கிழக்கு மரபுவழி திருச்சபையிலும் பயன்படுத்தப்படும் ஒரு மன்றாட்டாகும். இது திருப்பலியில் குரு அப்பத்தைப் பிட்டு அதில் ஒரு பகுதியை கிண்ணத்தில போடும் போது மக்களால் படப்படுவதோ செபிக்கப்படுவதோ வழக்கம்.  

சிரிய நாட்டின் மரபில் வழக்கமான இச்செபமானது உரோமை இலத்தீன் வழிபாட்டு முறை கத்தோலிக்க திருப்பலியில் திருத்தந்தை முதலாம் செர்ஜியுஸால் சேர்க்கப்பட்டது. இது குவின்சிடெக்சு பொதுச்சங்கம் இயேசுவை *செம்மறி* என அழைக்கக்கூடாது என எடுக்கப்பட்ட முடிவுக்கு எதிர்ப்பாக இம்மன்றாட்டு இணைக்கப்பட்டது என்பது குறிக்கத்தக்கது.  

## மன்றாட்டு
யோவான் நற்செய்தி 1:29இல் படி திருமுழுக்கு யோவான் இயேசுவ தம் சீடருக்கு சுட்டிக்காட்ட பயன்படுத்திய வரிகளின் அடிப்படையில் இம்மன்றாட்டு அமைந்துள்ளது.  

:உலகின் பாவங்களைப் போக்கும் இறைவனின் செம்மறியே, எங்கள் மேல் இரக்கமாயிரும்.  
:உலகின் பாவங்களைப் போக்கும் இறைவனின் செம்மறியே, எங்கள் மேல் இரக்கமாயிரும்.  
:உலகின் பாவங்களைப் போக்கும் இறைவனின் செம்மறியே, எங்களுக்கு அமைதியை அளித்தருளும்.
# 1900 கோடைக்கால ஒலிம்பிக் விளையாட்டுப் போட்டிகள்


**1900 கோடைக்கால ஒலிம்பிக் விளையாட்டுப் போட்டிகள்**, அல்லது அலுவல்முறையாக தற்போது **இரண்டாம் ஒலிம்பியாட்டின் விளையாட்டுக்கள்** (*Games of the II Olympiad*) பிரான்சின் பாரிசில் 1900ஆம் ஆண்டு மே 14 முதல் அக்டோபர் 28 வரை நடைபெற்ற பன்னாட்டு பல்துறை விளையாட்டுப் போட்டிகள் ஆகும். இதில் திறப்புவிழாவோ நிறைவு விழாவோ நடைபெறவில்லை. இந்த ஒலிம்பிக் போட்டிகள் 1900இல் பாரிசில் நடந்த உலகக் கண்காட்சியின் அங்கமாக நடைபெற்றது. 19 பல்வேறு விளையாட்டுக்களில் 997 போட்டியாளர்கள் பங்கேற்றனர். முதல்முறையாக மகளிர் இந்தப் போட்டிகளில் பங்கேற்றனர். *எலென் டெ பூர்தலேசு* என்ற பெண் மாலுமி ஒலிம்பிக் பதக்கம் வென்ற முதல் பெண்மணியாக விளங்கினார். போட்டிகளை ஞாயிறன்று நடத்துவதற்கு அமெரிக்கப் போட்டியாளர்கள் எதிர்ப்பு தெரிவித்தனர்; தங்கள் கல்லூரிகளின் சார்பாக பங்கேற்ற இந்த விளையாட்டு வீரர்கள் தங்கள் சமயப்படியான ஓய்வுநாளில் போட்டியிட மறுத்து விலகிக் கொள்ள நேரிட்டது.  

1895இல் சோர்போன் மாநாட்டில் பியர் தெ குபர்த்தென் ஒலிம்பிக் விளையாட்டுப் போட்டிகளை 1900இல் பாரிசில் நடத்த முன்மொழிந்தார். அந்த மாநாட்டிற்கு வந்திருந்த சார்பாளர்கள் ஐந்து ஆண்டுகள் காத்திருக்க மனமில்லாததால் முதல் ஒலிம்பிக் விளையாட்டுப் போட்டிகளை 1896இல் நடத்த விரும்பினர். இதன்படி முதல் ஒலிம்பிக் விளையாட்டுக்கள் 1896இல் கிரீசின் ஏதென்சில் நடத்தவும் 1900இல் இரண்டாவது ஒலிம்பிக்கை பாரிசில் நடத்தவும் முடிவு செய்யப்பட்டது.  

1900இல் வென்ற போட்டியாளர்களுக்கு பதக்கங்கள் எதுவும் வழங்கப்படவில்லை; கோப்பைகள் அல்லது கிண்ணங்கள் வழங்கப்பட்டன. ஒலிம்பிக் இயக்க வரலாற்றிலேயே சில வழைமையில்லாத விளையாட்டுப் போட்டிகள் நடத்தப்பெற்றன; இதுவே முதலும் கடைசியாகவும் முடிந்தது. தானுந்து மற்றும் பொறியுந்து பந்தயங்கள், வெப்பவளி பலூன்கள், துடுப்பாட்டம், கிராக்கெட்டு பாசுக்கு பெலோட்டா, 200 மீ நீச்சல் தடைப் போட்டி, நீரடி நீச்சல் ஆகியன இடம்பெற்றன. இந்த ஒரு ஒலிம்பிக்கில் மட்டும்தான்  
துப்பாக்கி சுடும் போட்டியில் உயிருள்ள புறாக்கள் இலக்காக பயன்படுத்தப்பட்டன.  

## பங்கேற்ற நாடுகள்

பன்னாட்டு ஒலிம்பிக் குழுவின் அலுவல்முறைத் தரவுகளின்படி கீழ்கண்ட 24 நாடுகள் 1900 ஒலிம்பிக் விளையாட்டுப் போட்டிகளில் கலந்து கொண்டன.  
| பங்கேற்ற நாடுகள் |  |  |  |
| --- | --- | --- | --- |
| * (1)
* (2)
* (13)
* (78)
* (7)
* (2)
* (1)
* (13) | * (689)
* (78)
* (102)
* (3)
* (20)
* (1)
* (24)
* (4) | * (29)
* (7)
* (1)
* (5)
* (8)
* (10)
* (18)
* (75) | } |

### சர்ச்சைக்குட்பட்டவை
கீழ்கண்ட நாடுகளிலிருந்தும் இந்த விளையாட்டுப் போட்டிகளில் போட்டியாளர்கள் பங்கேற்றதாக சில ஆதாரங்கள் பட்டியலிடுகின்றன:  

- 
- 
- 
- 
- 
- 

</div>  

## மேற்சான்றுகள்
# மேஜர் ஓக்


**மேஜர் ஓக்** (Major Oak) என்பது இங்கிலாந்து நாட்டிங்ஹாம்சயர் (Nottinghamshire) பகுதியிலுள்ள எட்வின்ஸ்டவ் (Edwinstowe) என்ற கிராமத்தினருகே அமைந்துள்ள செர்வூட் காட்டின் (Sherwood Forest) மத்தியிலுள்ள ஒரு பழமை வாய்ந்த ஆங்கிலேய கருவாலி மரம் ஆகும். 2002 ஆம் ஆண்டில் இடம்பெற்ற ஒரு கருத்துக் கணிப்பில் இம்மரம் *பிரித்தானியாவின் மிக விரும்பப்பட்ட மரம்* எனத் தேர்ந்தெடுக்கப்பட்டது.  

## விபரம்
மேஜர் ஓக் Quercus Robur என்ற வகையைச் சேர்ந்த மரமாகும். தமிழில் சிந்தூர மரம் என அழைக்கப்படுகிறது. மேஜர் ஓக் சுமார் 800 ஆண்டுகள் பழமை வாய்ந்தது எனக் கணக்கிடப்பட்டுள்ளது.  

மரத்தின் அடிப்பாகம் 33 அடி (10 மீட்டர்) சுற்றளவு கொண்டது. கிளைகள் 92 அடி (28 மீட்டர்) வரை விரிந்து பரந்துள்ளன. மரத்தின் அடிப்பாகம் கோறையாக, உள்ளே ஒரு அறை போல இருக்கிறது.  

## வரலாறு
18ஆம் நூற்றாண்டில் இந்த மரம் காக்பென் மரம் (Cockpen tree) என அழைக்கப்பட்டது. அக்காலத்தில் காக் ஃபைட் (சேவல் சண்டை) பெருமளவில் நடந்தது. சேவல்களை அடைத்துவைக்க இந்த மரத்தின் கோறை பயன்படுத்தப் பட்டதால் அப்பெயர் ஏற்பட்டது. பின்னர், சேவல் சண்டைகள் தடை செய்யப்பட்டபின் இராணி மரம் என அழைக்கப்பட்டது.  

1790 ஆம் ஆண்டில் மேஜர் ஹேமன் றூக் (Major Hayman Rooke) என்பவர் தனது *பழம் பெருமை வாய்ந்தவை* (Antiques) புத்தகத்தில் இந்த ஓக் மரத்தையும் சேர்த்ததனால் மேஜரின் ஓக் (Major's Oak) என அழைக்கப்பட்டு ஈற்றில் மேஜர் ஓக் என்றாகியது.  

## ஐதீகம்
இந்த மரம் இவ்வளவு பெருமை பெறுவதற்கு ஒரு கதை தான் காரணம். ஆங்கில இலக்கியம் படித்தவர்களுக்கு நாட்டிங்காம் என்றாலே றாபின் ஹூட் (Robin Hood) கதை நினைவுக்கு வரும். ராபின் ஹூட்டும் அவனது ஆட்களும் இந்த மரப்பொந்தையே தாங்கள் ஒளித்திருப்பதற்குப் பயன்படுத்தினார்கள் என ஒரு ஐதிகம் உண்டு.  

## இன்றைய நிலை
இந்த மரம் மிகவும் பிரபலமடைந்துவிட்டதால் 1908 ஆம் ஆண்டிலிருந்து இந்த மரம் முறையாகப் பராமரிக்கப்பட்டு வருகிறது. எட்வர்ட் அரசர் காலத்தில் உலோகச் சங்கிலிகளால் கிளைகள் பிணைக்கப்பட்டும் அடிமரத்தை ஈயத்தகடுகளால் சுற்றியும் பாதுகாத்தனர். 1970 களின் பிற்பகுதியில் அவற்றை நீக்கிவிட்டு பாரிய மரக் குற்றிகளால் பாரமான கிளைகளைத் தாங்கச் செய்தனர். தற்போது மரக் குற்றிகள் எடுக்கப்பட்டு அவற்றிற்குப் பதிலாக மெல்லிய உருக்கு கம்பங்கள் கிளைகளைத் தாங்குகின்றன. காலத்துக்குக் காலம் பராமரிப்பு வேலைகள் நடக்கின்றன.  

## மேற்கோள்
# ஜீவாத்மா

**ஜீவாத்மா** அல்லது **ஜீவன்** (Sanskrit: जीव, jīva, alternate spelling jiwa; Hindi: जीव, jīv, alternate spelling jeev): சத்துவ குணம் குறைந்த மாயையில், பிரம்மத்தின் பிரதிபலிப்பதால் ஜீவாத்மா தோன்றுகிறான். இதற்கு அடிப்படையான அவித்தையான அந்தக்கரணம் சத்வகுணத்தின் குறைவால் ஞானமும், சக்தியும் சிறிதாக இருப்பவனாக ஜீவன் தோன்றுகிறான். இதனாலேயே கட்டுப்படாத பிரம்மம், கட்டுப்பட்ட ஜீவனாகத் தோன்றுகிறான்.  

## ஜீவாத்மாவின் குணங்கள்
அந்தகரணங்களின் மாறுபாடுகளே மாயையின் பரிமாண மாறுதல்கள்தான் ஜீவாத்மா. அவை இச்சை, முயற்சி, வெறுப்பு, சுகம்-துக்கம் முதலியவைகள். இவை தோன்றுவதால் ஜீவன், *நான் அனுபவிப்பவன்* , *நான் செய்பவன்*, *பாக்கியவான்* , *துர்ப்பாக்கியவான்* என்றெல்லாம் சொல்லும்படி மாற்றங்கள் நிகழுகின்றன.  

நீரில் தோன்றும் நிலவு, நீர் அசைகையில் அசைவது போலத் தோன்றும். பார்ப்பவரும் நிலா அசைகிறது என்று சொல்லக்கூடும். அதே போல, மனதில் உண்டாகும் பிரதிபிம்பம் சலனப்படுவதாகவு, மாறுவதாகவும் சொல்லும்படி இருக்கிறது. இதனாலேயே சீவன் உலகில் சஞ்சாரம் செய்வதாகவும் சொல்கின்றனர். சீவாத்மா தான் செய்த புண்ணிய-பாவங்களுக்கு ஏற்ப, உலகிலிருந்து இறப்பதாகவும், பிறப்பதாகவும், சொர்க்கத்திற்கும் நரகத்திற்கும் அலைவதாகவும், தேவயானம், பித்ருயானம் என்ற ஒளி மிகுந்த வழியிலும், இருளடைந்த வழியிலும் போவதாகவும், வருவதாகவும் சொல்கிறார்கள்.  

## ஜீவாத்மாவின் இலக்குகள்
ஜீவன் இந்த உலகத்திலும், மற்றைய உலகங்களிலும் திரியும் செயல்கள் நடக்கின்றன. சீவனுக்கு அறிவும், திறமையும் குறைவாகக் காணப்படுகிறது. அதனால் விருப்பு, வெறுப்புக்கள் ஏற்படும்பொழுது விரும்பியதை அடையமுடியாமலும், வெறுப்பதை ஒதுக்க முடியாமலும் துக்கப்படுகிறான். அப்போது தன் ஆசைகளை நிறைவேற்றிக் கொள்ள இறைவனை துதிக்கிறான்.  

இறைவனின் கருணையால் தொழில், செல்வம், புகழ், மனைவி, மக்கள் இன்னபிற உலக வாழ்க்கை நலன்களையும் அடைந்து சுகமாக வாழ்கிறான். மற்றும் இம்மைப் பயனுடன் மறுமை நலமான சொர்க்க வாழ்வையும் கூட அடைகிறான்.  

## ஜீவாத்மாவின் முடிவான இலக்கு
ஆத்ம ஞானம் அடைந்த ஜீவன் எந்த பயனையும் எதிர்பாராமல் ஆசையற்றவனாய் இறைவனை தியானிப்பதன் மூலம் அவருடைய கருணைக் கொடையால் மனத்தூய்மைப் பெற்று குருவிடம் வேத வேதாந்தக் கல்வி கேள்விகளுக்கு தகுதியுடையவனாகி, ஆத்ம ஞானம் பெற்று சீவமுக்தி நிலை அடைந்து, இறப்பிற்குப்பின், பிறவியில்லாப் பெருவாழ்வு எனும் விதேக முக்தி அடைதலே ஜீவாத்மாவின் முடிவான இலக்காகும்.
# முதன்மை காப்பரண்



**முதன்மை காப்பரண்** (primary protective barrier) என்பது கதிர்மூலத்திலிருந்து வெளிப்பட்டு செல்லும் முதன்மைக் கதிர்களின் செறிவை காப்பான அளவிற்குக் குறைக்கத் தேவையான தடுப்புப் பொருள் முதன்மை காப்பரண் எனப்படும்.தொலைக்கதிர் மருத்துவத்தில் கிளினாக்,லினாக், கோபால்ட் கதிர் கருவிகள் அமைந்திருக்கும் அறையின் முதன்மை காப்பரண் சுவர் கனம் ஒரு மீட்டர் அளவைவிடக் கூடுதலாக இருக்கும். நோயாளியின் உடலிலிருந்து சிதறிய கதிர்களின் செறிவு முதன்மைக் கதிர்களின் செறிவைப் போல் 0.1% அளவே உள்ளது. இதன் காரணமாக, இக்கதிர்களின் காப்புச் சுவரின் கனம் குறைவாக இருந்தால் போதுமானது. இது **துணைக் காப்பரண்** (Secondary protective barrier ) எனப்படும்.  

DRP,BARC.Radiation protection Guide/M2- DRP,BARCகதிர் மருத்துவம்
# சபோடேஜ்



**சபோடேஜ்** 2014ம் ஆண்டு வெளியான அமெரிக்க நாட்டு அதிரடி திரைப்படம் ஆகும். இந்த திரைப்படத்தை டேவிட் ஆயர் இயக்க ஆர்னோல்டு சுவார்செனேகர், சாம் வோர்திங்டன், ஒலிவியா வில்லியம்ஸ், டெர்ரென்ஸ் ஹோவர்ட், ஜோ மங்கநியல்லோ, ஹரால்ட் பெரினவு, மார்ட்டின் டோனுவன், மேக்ஸ் மார்டினி மற்றும் ஜோஷ் ஹாலோவே உள்ளிட்ட பலர் நடித்துள்ளார்கள்.  

## நடிகர்கள்
- ஆர்னோல்டு சுவார்செனேகர்
- சாம் வோர்திங்டன்
- ஒலிவியா வில்லியம்ஸ்
- டெர்ரென்ஸ் ஹோவர்ட்
- ஜோ மங்கநியல்லோ
- ஹரால்ட் பெரினவு
- மார்டின் டோனவன்
- மேக்ஸ் மார்டினி
- ஜோஷ் ஹாலோவே
- Mireille Enos
# காஃபெக்லுபென் தீவு



**காஃபெக்லுபென் தீவு** (டேனிய மொழி: Kaffeklubben Ø; கிரீன்லாந்து மொழி: Inuit Qeqertaat) கிரீன்லாந்தின் வடக்கு முனை அருகில் அமைந்த தீவு. உலகின் மிக வடக்கான நிலமே இத்தீவு. வட துருவத்திலிருந்து 713.5 கி.மீ. தொலைவில் அமைந்த இத்தீவு 1 கி.மீ. நீளம், 300 மீ அகலம் கொண்டது.  

1921இல் டென்மார்க்கை சேர்ந்த தேடல் பயணர் லவுகே கோக்கால் முதலாக இத்தீவு காணப்பட்டது. இத்தீவை *காஃபெக்லுபென் தீவு*, அதாவது "காபி மன்றத் தீவு" (Coffee Club Island) என்று பெயர் வைத்தார்.  

இத்தீவின் வடக்கில் சில வேளைகளில் குறுங்காலமாக மணல் தடைகள் உருவாக்கப்படும், ஆனால் இத்தடைகள் மிக வடக்கான நிலமாக அறிவியலாளர்களால் அங்கீகரிக்கப்படவில்லை.
# அலிக்கோ டங்கோட்டே



**அலிக்கோ டங்கோட்டே** (Aliko Dangote, பி. ஏப்ரல் 10, 1957, கனோ, நைஜீரியா) ஒரு நைஜீரியத் தொழிலதிபர். டங்கோட்டே குழு என்கிற கூட்டு நிறுவனத்தின் தலைவராக இவர், ஃபோர்ப்ஸ் இதழின் மதிப்பீட்டின் படி 1250 கோடி அமெரிக்க டாலர் சொத்து மதிப்புடன் உலகில் மிகச் செல்வந்தவர்களின் பட்டியலில் 173 ஆவது நிலையில் உள்ளார். ஆப்பிரிக்காவின் மிகப்பெரிய பணக்காரரும், உலக கருப்பின மக்களில் மிகப்பெரிய பணக்காரரும் இவரே.  

1977இல், 21 வயதில் டங்கோட்டே ஒரு சிறிய வணிக நிறுவனமாக டங்கோட்டே குழுவை தொடங்கி, தற்போது நைஜீரியா, பெனின், டோகோ, கானா ஆகிய நாடுகளில் வியாபாரம் செய்கிறது. சர்க்கரை, மாவு, சீமைக்காரை உள்ளிட்ட பல பொருட்களை டங்கோட்டே குழு விற்கிறது. தொலைத்தொடர்பிலும் டங்கோட்டே குழு நுழைந்து, நைஜீரியா முழுவதுக்கும் ஒளியிழை கம்பி வலையமைப்பை தற்போது உருவாக்கியிருக்கிறார்.  

நைஜீரிய அரசியலில் டங்கோட்டே ஒரு முக்கியமானவர். நைஜீரியாவில் இப்பொழுது ஆட்சியில் இருக்கிற மக்கள் மக்களாட்சிக் கட்சிக்கு கோடி கணக்கான நைரா நன்கொடைகளை அளித்துள்ளார்.  

நவம்பர் 2021 இல், Dangote குழுமத்தின் துணைத் தலைவரும் (VP) Aliko Dangote இன் இளைய சகோதரருமான Sani Dangote காலமானார்.
# கனோ


**கனோ** (Kano) நைஜீரியாவின் இரண்டாம் மிகப்பெரிய நகரமாகும். வடக்கு நைஜீரியாவின் கனோ மாநிலத்தின் தலைநகரமான கனோ, சஹாரா பாலைவனத்தின் தெற்கில் அமைந்த சஹேல் என்கிற புவியியல் மண்டலத்தில் அமைந்துள்ளது. பெரும்பான்மையாக ஹவுசா மக்கள் இங்கே வாழ்கின்றனர். ஹவுசா மொழி இந்நகரத்தில் பெரும்பான்மையாக பேசப்படுகிறது. 2006 கணக்கெடுப்பின்படி கனோவில் 21.6 லட்ச மக்கள் கனோ நகரத்தில் வசிக்கின்றனர். கனோ மாநகரத்தில் 28.3 லட்ச மக்கள் வசிக்கின்றனர்.  

2000இலிருந்து கனோ மாநிலத்தில் சரியா சட்டம் அமலில் இருக்கிறது.